Navnet Anders upopulært etter 22. juli
Tall fra SSB som ble sluppet i dag viser at navnet Anders ikke er like populært som før. Mens det i 2010 var 103 personer som fikk navnet Anders, var det i 2011 kun 82. Ni av disse fikk navnet sitt etter terrorangrepet 22. juli. Språkforsker Tom Schmidt ved universitetet i Oslo er overrasket over resultatet. - Jeg trodde absolutt ikke at det ville få noen betydning for navnet Anders i det hele tatt. Det er et såpass alminnelig navn at jeg trodde det ikke skulle bli noen merkbar forskjell, sier han. Schmidt drar paralleller til navnene Adolf og Vidkun. - Det er forståelig at folk ikke vil døpe barnet sitt etter ledere som har utført grusomme handlinger, sånn som Adolf og Vidkun. Men dette var ikke alminnelige navn fra før heller. Anders derimot er et navn som er forankret i den norske navnehistorien, sier han. Jørgen Ouren ved SSB sier at man må ta resultatet med en klype salt. - Selv om det var ni gutter som fikk navnet Anders etter 22. juli, og 73 før terrorangrepet kan det ha sine naturlige årsaker. For det første er det syv måneder før 22. juli og fem måneder etter. For det andre kan for eksempel barn som er født i desember ikke bli registrert med navn før i januar. Det er ting man må ha med i beregningen, sier han. Emma er fortsatt det mest brukte jentenavnet her i landet, mens Emil tok steget forbi Lukas som det mest populære guttenavnet i fjor. 93 fikk navnet Emil i fjor, mens 475 ble hetende Lucas/Lukas. Så fulgte Mathias/Matias (443). Blant jentene er det som i fjor Emma (470) som topper, fulgt av Nora/Norah (431) og Sara/Sahra/Sarah (413).At Lucas/Lukas ikke lenger ligger øverst tyder også på at bølgen med såkalte bibelske guttenavn har kulminert. I 2011-kullet fikk 21 prosent slike navn. Nå leter SSB etter hva som blir neste navnemote. Størst framgang i 2011 hadde Mia, Madelen, Ludvig og Oscar, men utslagene er små, og de skyldes nok ofte tilfeldigheter. Når SSB ser på utviklingen de siste fem årene, trer Olivia, Alma, Sofie fram som nye motenavn for jentene, mens Liam, William, Matheo og Aksel har størst framgang blant guttenavn. Ofte følger norske navnevalg utviklingen fra Sverige. Toppnavnene i vårt naboland i 2010, Maja og Oscar, er blant dem som gikk mest fram her i landet i fjor. Men foreløpig er det ingen tegn til at Alice, fjorårets svenske toppnavn, øker i popularitet her hjemme. For svenske gutter var William det mest populære navnet i fjor, ifølge Statistiska centralbyrån.Mohammad - inkludert alle skrivermåter av navnet - topper fortsatt navnestatistikken i Oslo. Nytt i 2011 var at det også har inntatt øverste plassering i nabokommuner som Nittedal og Lørenskog. Her er listen over de mest populære jente- og guttenavnene:Emil Lukas/Lucas Mathias/Matias William Magnus Filip/Fillip/Philip/Phillip Oliver Markus/Marcus Noah/Noa TobiasEmma Norah/Nora Sara/Sarah/Sahra Sofie/Sophie Linnea/Linea Thea/Tea Maja/Maia/Maya Emilie Ingrid/Ingri Julie
Vesentlig færre barn har fått navnet Anders samme år som terrorangrepet.